ભોળાનાથના આ મંદિરમાં વૈદિક પરંપરા અનુસાર રૂદ્રીપાઠ કરાય છે. કર્ણમુક્તેશ્વર મહાદેવ હજારો શ્રદ્ધાળુઓની આસ્થાનું કેન્દ્ર છે. શ્રાવણ માસ સિવાય પણ ભક્તો અહીં મોટી સંખ્યામાં દર્શનાર્થે આવે છે. મંદિરમાં વ્યાસ પૂર્ણિમા, રક્ષાબંધન, ઉપરાંત પરશુરામ જયંતિ,જન્માષ્ટમી તેમજ શિવરાત્રિ સહિતના ઉત્સવો ભવ્ય રીતે ઉજવાય છે. તો શ્રાવણોત્સવમાં રોજ સવારે પ્રતિદિન અલગ અલગ શરણાઈના સૂર સાથે ભગવાન શિવની પૂજા કરવામાં આવે છે. કર્ણમુક્તેશ્વર મહાદેવને નગરદેવતાનું બિરુદ મળેલું છે. વર્તમાન સમયમાં કર્ણાવતીના નગરજનોની આસ્થાનું કેન્દ્ર બનેલું છે. અને કર્ણમુક્તેશ્વરના આંગણે આવેલા ભક્તની તમામ આધિ, વ્યાધિ અને ઉપાધિ કર્ણમુક્તેશ્વર દાદા હરી લે છે.